**Ministru kabineta noteikumu projekta**

 **„Grozījumi Ministru kabineta 2000.gada 12.decembra noteikumos Nr.431**

**„Higiēnas prasības sociālās aprūpes institūcijām””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Ministru kabineta noteikumu projekts „Grozījumi Ministru kabineta 2000.gada 12.decembra noteikumos Nr.431 „Higiēnas prasības sociālās aprūpes institūcijām”” (turpmāk – projekts) izstrādāts valdības rīcības plāna „Deklarācijas par Valda Dombrovska vadītā Ministru kabineta iecerēto darbību īstenošanai” 104.uzdevuma - būtiski samazināt administratīvo slogu uzņēmējiem un iedzīvotājiem, izpildei  |
|  2. |  Pašreizējā situācija un problēmas | 2000.gada 12.decembra Ministru kabineta noteikumi Nr.431 „Higiēnas prasības sociālās aprūpes institūcijām” (turpmāk – noteikumi) nosaka higiēnas prasības (to skaitā medicīniski sanitārās prasības) sociālās aprūpes institūcijām, izņemot tās institūcijas, kurās tiek veikta ģimenes tipa aprūpe. Lai mazinātu administratīvo slogu sociālās aprūpes institūcijām un nodrošinātu mūsdienu situācijai atbilstošas higiēnas prasības, kā arī, lai optimizētu Veselības inspekcijas darbu, Veselības ministrija ir izvērtējusi noteikumos iekļautās higiēnas normas un ir konstatējusi, ka daļa no tām ir nepamatotas un neatbilst labas prakses piemēriem. Ņemot vērā minēto ir veicami grozījumi noteikumos, mainot šādas prasības: 1. Noteikumu 1.punkts nosaka higiēnas prasības sociālās aprūpes institūcijām, izņemot tās institūcijas, kurās tiek veikta ģimenes tipa aprūpe. Šobrīd termins „ģimenes tipa aprūpe” saskaņā ar Labklājības ministrijas sniegto informāciju var radīt neskaidrības tā piemērošanā attiecībā uz pilngadīgām personām, jo šis jēdziens pamatā tiek lietots attiecībā uz bērnu aprūpi. Piemēram, Sociālo pakalpojumu un sociālās palīdzības likuma 4.panta ceturtā daļa nosaka - „Bāreņiem un bez vecāku gādības palikušajiem bērniem nodrošināma aprūpe ģimeniskā vidē — audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā”. Ņemot vērā minēto ir nepieciešams papildināt 1.punktā minētos izņēmumus ar sociālās aprūpes institūcijām, kas sniedz pakalpojumus aprūpējamām personām, kuras tiek izvietotas dzīvokļos vai atsevišķās dzīvojamās mājās. Tas neierobežos pilngadīgu personu tiesības uz sociālās aprūpes pakalpojumiem, kuri ir pietuvināti aprūpei ģimenē, neskatoties uz to, ka aprūpi nodrošina juridiska persona, kā arī nav saistīts ar papildus finansējuma nepieciešamību.2.Noteikumu 1.punktā ir iekļauts termins „medicīniski sanitārās prasības”. Šis termins ir novecojis un vairs normatīvajos aktos netiek lietots, praksē lieto terminu „higiēnas prasības”. Līdz ar to nepieciešams 1.punktu precizēt. 3. Šobrīd noteikumu 7.2.apakšpunktā noteikts, ka sociālās aprūpes institūcijā katrai telpu grupai lieto atsevišķu, īpaši marķētu uzkopšanas inventāru un ka uzkopšanas inventāru, kuru lieto tualetēs, glabā atsevišķi no pārējā uzkopšanas inventāra. Tomēr, kā rāda prakse, svarīgi ir, lai sanitārajām telpām ir atsevišķs uzkopšanas inventārs. Sociālās aprūpes institūcija var izvērtēt inventāra atrašanos un glabāšanu atbilstoši reāliem apstākļiem un vajadzībām, tam nav nepieciešams regulējums. Tādēļ ir paredzēts precizēt minētās prasības.4. Noteikumu 7.3.apakšpunkts paredz, ka atkritumus savāc aizveramos atkritumu savākšanas traukos, kurus regulāri iztukšo un dezinficē. Ņemot vērā, ka mūsdienās plaši tiek pielietoti vienreizējās lietošanas atkritumu maisiņi un telpās savāktajiem sadzīves atkritumiem inficēšanās riski ir zemi, šī prasība ir novecojusi, tādēļ nepieciešams precizēt noteikumus, nosakot sociālās aprūpes iestādes vadībai brīvu izvēli atkritumu savākšanas tvertnēm atbilstoši mūsdienās pieejamām iespējām, kā arī nepieciešami grozījumi, lai padarītu mērķtiecīgāku un racionālāku dezinfekcijas līdzekļu lietošanu, nosakot, ka atkritumu tvertnes regulāri mazgā un, ja nepieciešams, dezinficē. 5. Saskaņā ar noteikumu 8.6.apakšpunktu gultas matračus, spilvenus un segas pēc nepieciešamības vai pēc iemītnieka maiņas dezinficē dezinfekcijas kamerā vai veic mitro dezinfekciju. Ņemot vērā mūsdienās pieejamo plašo dezinfekcijas metožu klāstu, nav lietderīgi noteikumos noteikt vienu konkrētu dezinfekcijas metodi, tādēļ nepamatoto prasību veļas dezinfekcijai izmantot dezinfekcijas kameras un par mitrās dezinfekcijas veikšanu, ja gultas matracis pārvilkts ar ūdens necaurlaidīgu materiālu, paredzēts svītrot. 6. Noteikumi (10.punkts) paredz, ka ēkās, kurās ir ūdensvads, notekūdeņu savākšanai un novadīšanai ierīko kanalizācijas sistēmu. Prasība par kanalizācijas sistēmas ierīkošanu tajās ēkās, kurās ir ūdensvads ir novecojusi, jo visās sociālās aprūpes iestādēs ir nodrošināta centralizēta ūdens apgāde, un tādejādi šī prasība ir zaudējusi aktualitāti un ir precizējama.7. Piemērojot praksē noteikumu 12.punkta prasību - telpās nodrošināt relatīvo gaisa mitrumu 30-60 % un gaisa kustības ātrumu, kas nepārsniedz 0,15 m/s, kontrolējošā iestāde (Veselības inspekcija) līdz šim nav konstatējusi problēmas sociālās aprūpes institūcijās, kas varētu būt saistītas ar paaugstinātu gaisa kustības ātrumu un relatīvā gaisa mitruma neatbilstību prasībām. Ja telpā logi un durvis ir aizvērtas, tad minētie rādītāji atbilst prasībām un to noteikšana zaudē jēgu un ir nelietderīga. Tādēļ, pamatojoties uz Veselības inspekcijas praktiskā darba pieredzi, ir nepieciešams svītrot no noteikumiem minēto rādītāju pieļaujamos lielumus.8. Noteikumu 14.punkts paredz, ka aprūpējamām personām reizi 10 dienās ir jānodrošina iespējas apgriezt matus. Tā kā šī prasība ir nesamērīga, nepieciešams precizēt un noteikt, ka matu griešanu nodrošina vienu reizi divos mēnešos. Tai pašā laikā aprūpējamai personai, ņemot vērā īpašās vajadzības un viņas spējas, nepieciešams palīdzēt veikt personiskās higiēnas pasākumus. Nepieciešams noteikt, ka sociālās aprūpes institūcija saskaņā ar aprūpējamās personas īpašajām vajadzībām un spējām sniedz aprūpējamai personai nepieciešamo palīdzību personiskās higiēnas veikšanai. 9. Noteikumu 19.punkts nosaka, ka vienā guļamtelpā pieļaujams ievietot ne vairāk kā sešas gultas. Šis formulējums ir radījis dažādu interpretāciju, izskatot jautājumu par gultām divos līmeņos. Ievērojot minēto, tiesību norma precizējama pēc būtības, nosakot nevis aprīkojuma skaitu telpā, bet bērnu skaitu, analoģiski kā tas ir noteikts pieaugušajiem. Ir nepieciešams paredzēt, ka vienā guļamtelpā ir pieļaujams ievietot ne vairāk kā sešus bērnus. Tas novērsīs lielāka bērnu skaita ievietošanu vienā guļamtelpā, pie tam saskaņā ar noteikumu 3.punktu telpu funkcionālam pielietojumam, platībai, aprīkojumam un inventāram jāatbilst aprūpējamās personas vajadzībām, veselības stāvoklim un spējai pārvietoties. 10. Pašreiz prasība (21.punkts), ka bērniem no četru gadu vecuma var veidot vecuma ziņā jauktas grupas ar bērnu skaitu ne vairāk kā 12 bērnu attiecas arī uz skolas vecuma bērniem, kuri parasti mācās izglītības iestādēs (internātskolās) un sociālās aprūpes iestādē pastāvīgi neatrodas, līdz ar to vienā grupā varētu būt arī lielāks skaits, kā tas praksē arī ir. Ņemot vērā, ka šī prasība nav attiecināma uz higiēnas jomu, to nepieciešams svītrot no noteikumiem.11. No higiēnas viedokļa nav nepieciešams izvirzīt prasību (25.punkts) iekārtot un uzturēt atsevišķu telpu bērnu ratiņu novietošanai, šī prasība ir jāvienkāršo atbilstoši reālai situācijai, papildinot noteikumus un nosakot, ka bērnu ratiņu novietošanai var iekārtot arī atsevišķu vietu.12. Savukārt, kā obligātu nav nepieciešamas noteikt prasību (26.punkts) bērniem ar garīgās attīstības traucējumiem un bērniem ar invaliditāti ierīkot liftu. Invaliditāte var būt saistīta ar kustību traucējumiem, redzes, dzirdes un citām veselības problēmām, tai skaitā ar viegliem garīgās attīstības traucējumiem. Lifts būtu nepieciešams, piemēram, ja augstāk par otro stāvu ir izvietoti bērni ar invaliditāti, kuri izmanto ratiņkrēslu vai ir pozicionējami. Pašreiz prasība attiecas uz visām sociālās aprūpes institūcijām, kurās ir bērni ar garīgās attīstības traucējumiem un bērni ar invaliditāti. Bērni ar garīgās attīstības traucējumiem var paši pārvietoties, invaliditātes iemesls var būt nesaistīts ar kustību traucējumiem. Situācija jāizvērtē individuāli. Līdz ar to noteikumos jāparedz, ka bērniem ar garīgās attīstības traucējumiem un bērniem ar invaliditāti, ja nepieciešams, ierīko liftu. 13. Noteikumu 1.pielikuma nosaukums ir „Sociālās aprūpes institūciju telpu minimālā platība un aprīkojums”, kas neatbilst noteikumu 2.punktā minētajam, ka sociālās aprūpes institūciju telpas, to minimālā platība un aprīkojums ir norādīts noteikumu 1.pielikumā, un līdz ar to ir atbilstoši precizējams. 14. Noteikumu 1.pielikumā noteikta atsevišķi - vannas istabas un sanitārās telpas minimālā platība un aprīkojums (1.3., 1.4., 2.4., 2.5., 3.4. un 3.5.apakšpunkts). Kā rāda reālā situācija un Veselības inspekcijas sniegtā informācija, daudzās sociālās aprūpes institūcijās saskaņā ar būvnormatīviem vannas istaba ir kopā ar sanitāro telpu (tai skaitā tualetes pods un mazgātne), kas neatbilst 1.pielikumā katrai telpai (vannas istabai un sanitārai telpai) atsevišķi noteiktajām prasībām. Lai tiesiskā regulējuma normas neradītu pretrunas un to dažādu interpretāciju, atvieglotu uzņēmējdarbības vidi un būtu pielietojamas praksē, kā arī lai dažādu sociālās aprūpes institūciju aprūpējamām personām nodrošinātu mazgāšanos vai nomazgāšanu, ir nepieciešams 1.pielikumā noteikt būtiskās prasības tikai sanitārās telpas platībai un aprīkojumam, iekļaujot tajās attiecīgi arī vannas istabas aprīkojumu. Vienlaikus tas neparedz, ka tajās sociālās aprūpes institūcijās, kurās ir ierīkota atsevišķa vannas istaba un atsevišķa sanitārā telpa (tualete), kurā ir tualetes pods ar mazgātni, tās būtu speciāli apvienojamas vai pārveidojamas.15. Ņemot vērā, ka noteikumu 3.punkts jau nosaka, ka telpu funkcionālam lietojumam, platībai, aprīkojumam un inventāram jāatbilst aprūpējamās personas vajadzībām, veselības stāvoklim un spējai pārvietoties, un ka saskaņā ar Veselības inspekcijas sniegto informāciju nav nepieciešams noteikt telpai sporta nodarbībām minimālo platību uz vienu aprūpējamo personu, nepieciešams svītrot no noteikumu 1.pielikuma prasību par telpas sporta nodarbībām minimālo platību 2,0 m2 uz vienu cilvēku. Jāatzīmē, ka līdz ar to netiek likvidēta telpa sporta nodarbībām sociālās aprūpes institūcijā.Pie tam bērni, kas atrodas sociālās aprūpes institūcijās apmeklē skolu, kurā ir gan telpas sporta nodarbībām (obligātas), gan notiek sporta stundas.16. Savukārt, kā Labklājības ministriju informējušas bērnu sociālās aprūpes institūcijas, tad noteikumu 1.pielikuma 1.4.apakšpunkta iekļautais regulējums, ka katram bērnam (kas nav sasniedzis trīs gadu vecumu) ir individuāli marķēts pods, praksē ļoti traucē, ir nelietderīgs (jo bērnu sēdpodi tiek regulāri dezinficēti) un svītrojams no noteikumu pielikuma.  |
|  3. |  Saistītie politikas ietekmes novērtējumi un pētījumi | Projekts šo jomu neskar |
|  4. |  Tiesiskā regulējuma mērķis un būtība | Noteikumu projekta mērķis ir mazināt administratīvo slogu uzņēmējiem un precizēt noteikumus.1. Projekts paredz precizēt noteikumus,

1.1. papildinot tajos minētos izņēmumus, uz kuriem neattiecas noteikumi, ar sociālās aprūpes institūcijām, kas sniedz pakalpojumus aprūpējamām personām, kuras tiek izvietotas dzīvokļos vai atsevišķās dzīvojamās mājās (projekta 1.punkts);1.2. paredzot:- ka sanitārajām telpām lieto atsevišķu uzkopšanas inventāru un ka atkritumu tvertnes regulāri mazgā un, ja nepieciešams, dezinficē (projekta 3.punkts);  - ka bērniem ar garīgās attīstības traucējumiem un bērniem ar invaliditāti, ja nepieciešams, ierīko liftu (projekta 12.punkts);- ka sociālās aprūpes institūcija izvērtē nepieciešamo palīdzību, kas vajadzīga aprūpējamai personai saskaņā ar viņas īpašajām vajadzībām un spējām, lai nodrošinātu personisko higiēnu (projekta 7.punkts);- ka, ja nepieciešams, aprūpējamām personām nodrošina iespēju, apgriezt matus vismaz reizi divos mēnešos (projekta 8.punkts);- aizstāt vārdus „sešas gultas” ar vārdiem „sešus bērnus” (projekta 9.punkts); - izteikt 1.pielikuma nosaukumu šādā redakcijā „Sociālās aprūpes institūciju telpas, to minimālā platība un aprīkojums” (projekta 13.punkts). 2. Projekts vienlaikus paredz, svītrot terminu „medicīniski sanitārās prasības” (projekta 2.punkts), svītrot gultas matraču, spilvenu un segu dezinfekciju ar konkrētu dezinfekcijas metodi – dezinfekciju dezinfekcijas kamerā (projekta 4.punkts); svītrot prasību par kanalizācijas sistēmas ierīkošanu tikai tajās ēkās, kurās ir ūdensvads (projekta 5.punkts); svītrot prasību telpās nodrošināt relatīvo gaisa mitrumu 30-60 % un gaisa kustības ātrumu, kas nepārsniedz 0,15 m/s (projekta 6.punkts); svītrot prasību, ka bērniem no četru gadu vecuma var veidot vecuma ziņā jauktas grupas ar bērnu skaitu ne vairāk kā 12 bērnu (projekta 10.punkts). 3. Lai vienkāršotu noteikumu prasības atbilstoši reālai situācijai, noteikumi papildināti, nosakot, ka bērnu ratiņu novietošanai var iekārtot arī atsevišķu vietu (projekta 11.punkts), svītrojot prasību par telpas sporta nodarbībām minimālo platību 2,0 m2 uz vienu cilvēku (projekta 16.punkts), kā arī jaunā redakcijā izteikts 1.4.apakšpunkts, neiekļaujot prasību marķēt bērnu sēdpodus (projekta 15.punkts). 4. Lai ekonomētu resursus sociālās aprūpes institūcijā un nepalielinātu pakalpojumu sniegšanas izmaksas, 1.pielikumā precizētas telpas un noteikta sanitāro telpu minimālā platība un aprīkojums (projekta 14., 15., 17., 18. un 19.punkts), tai skaitā koplietošanas sanitārā telpā (uz 20 personām), atbilstoši precizējot 2.pielikumā minētās telpas (projekta 20 un 21.punkts).Normatīvais akts mazinās administratīvo slogu sociālās aprūpes institūcijām, kā arī novērsīs tiesiskā regulējuma nepilnības. Projekts atrisinās visas šīs anotācijas 2.punktā minētās problēmas |
|  5. |  Projekta izstrādē iesaistītās institūcijas | Veselības ministrija un tās institūcijas - Veselības inspekcija un Slimību profilakses un kontroles centrs, kā arī Labklājības ministrija  |
|  6. |  Iemesli, kādēļ netika nodrošināta sabiedrības līdzdalība | Ņemot vērā, ka projekts tieši neskar būtiskas sabiedrības intereses, sabiedrības pārstāvjus projekta izstrādē iesaistīt nav lietderīgi |
|  7. |  Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa | Sociālās aprūpes institūcijas un to klienti  |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar |
|  3. |  Tiesiskā regulējuma finansiālā ietekme | Tiešas finansiālas izmaksas (nodokļi, nodevas, sodi) nav paredzētas. Sociālās aprūpes institūciju maksas pakalpojumi nesadārdzināsies. Netiešas finansiālas izmaksas un ietekme uz ienākumiem nav |
|  4. |  Tiesiskā regulējuma nefinansiālā ietekme | Tiek mazināts administratīvais slogs. Precizētas prasības sociālās aprūpes institūcijām, nepasliktinot pakalpojuma kvalitāti un aprūpējamo personu veselības stāvokli |
|  5. |  Administratīvās procedūras raksturojums | Projekts šo jomu neskar |
|  6. |  Administratīvo izmaksu monetārs novērtējums | Projekts šo jomu neskar |
|  7. |  Cita informācija | Nav  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Veselības inspekcija |
|  2. |  Projekta izpildes ietekme uz pārvaldes funkcijām | Pārvaldes funkcijas un uzdevumi netiek mainīti |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide | Projekts šo jomu neskar |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar |
|  6. |  Cita informācija | Nav  |

*Anotācijas III, IV, V, VI sadaļa – projekts šīs jomas neskar.*

Veselības ministre I.Circene

09.07.2013. 14:51

G.Grīsle

gunta.grisle@vm.gov.lv

tālr.67876089